溫泉
作者：孫懋
朝代：宋

paragraphs: 喬林遠凝烟，怪石卧如虎。
湯泉在其下，深廣數尺許。
蒸蒸百鼎沸，衮衮驪珠吐。
溫然可人意，了不變寒暑。
我來一盥挹，和氣溢賓主。
誰知山谷間，異物乃有取。
又聞泉之功，萬頃浸禾黍。
升騰或爲雲，定作傅巖雨。
賢人抱氣節，瀟灑謹出處。
平生澤物志，得時誰可御。
奈何斗筲徒，名利每輕舉。
一朝冰山碎，笑唾無足數。
臨風祝斯泉，更請事斯語。
回首驪山陰，淒然吊前古。